Werkers hof toe oor salarisse by DenelBetaaldag vir Junie kruip al weer nader, maar werkers by Denel het steeds nie hulle volle salarisse vir Mei ontvang nie. Stanford Mazhindu, woordvoerder van die vakbond Uasa, sê hulle eis duidelik by Denel se uitvoerende hoof, Danie du Toit, oor wanneer die staatsbeheerde instelling die balans van die geld gaan betaal. “Die niebetaling van Uasa-lede se volle betaling vir Mei 2020 is ŉ flagrante verbreking van hulle werknemerskontrakte met Denel, asook ŉ oortreding van die tersaaklike voorwaardes in die Wet op Basiese Indiensneming. “Uasa-lede, wat ten alle tye lojaal aan Denel gebly het, bevind hulself in ŉ desperate geldelike posisie omdat hulle nie hulle finansiële verpligtinge teenoor hulle krediteure en gesinne kan nakom nie,” het Mazhindu gesê. Denel het vakbonde die afgelope week ingelig dat hy nie sy uitstaande verpligtinge teenoor sy werkers vir Mei, Junie, Julie óf Augustus vanjaar kan nakom nie. Mazhindu het gesê Uasa het geen ander keuse gehad as om ŉ dringende aansoek by die arbeidshof in te dien om te vra dat Denel sy werkers betaal nie. “Ons het ook aan die minister van openbare ondernemings, Pravin Gordhan, geskryf en hom ingelig oor die regstappe wat ons teen die staatsbeheerde instelling doen en gevra dat die regering, as ŉ aandeelhouer in Denel, ingryp.” Die vakbond sê dit is skokkend en onvanpas dat die salarisse nie ten volle en selfs glad nie betaal word nie. Du Toit het intussen Woensdag aan die parlementêre portefeuljekomitee oor openbare ondernemings en die verkose komitee oor openbare ondernemings en kommunikasie gesê hy kon nie die volle salarisse van sy topbestuur betaal nie, maar dat werkers op laer salarisvlakke hulle volle salarisse gekry het. Du Toit het die komitees op die hoogte gebring van vordering met die inwerkingstelling van ŉ omkeerstrategie by Denel. Hy het gesê die 2018-’19-boekjaar is gekenmerk deur gefragmenteerde, ongefokusde, ondoeltreffende en swak sakestelsels en bestuur. Die onderneming het boonop ŉ verlies gely. Die tweede deel van die omkeerplan is nou om bestendigheid by die organisasie te verseker en dit te hervorm deur weg te doen met onbillike kontrakte, die verbetering van kommersiële vaardighede en ŉ fokus op prestasieverbetering.